1. Dak li ġara tul din il-ġimgħa, ħadd u xejn ma jista' jneħħih mill-istorja u l-memorja tal-poplu. Il-pożizzjoni ħarġet mill-idejn u issa hawn konfużjoni politika tajba. Ħadd ma huwa jifhem kif, quddiem dak kollu li seħħ, id-deċiżjoni t-tajba tibqa' ma tiġix meħuda. Ħadd ma jifhem kif jista' jkollok pajjiż mimli, jum wara jum, b'informazzjoni u allegazzjonijiet li jwasslu, l-ewwel, sabiex jitlaq iċ-Chief of Staff f'Kastilja wara żewġ ministri prominenti u protagonisti fil-Gvern, u jibqa' kollox għaddej qisu ma ġara xejn. Ħsara irreparabbli 2. Hija ċertament ħsara li ma tistax iġġibha lura. Dak li seħħ f'jum wara jum f'dak li l-investigaturi kienu qed isibu ma jistax jinġieb lura. L-amministrazzjoni preżenti, immexxija kif inhija, ma tistax tirkupraha. Ġiebet lilha nnifisha f'dan. Daħlet hija stess fi sqaq li minnu ma hemmx alternattiva, salv waħda: dik ta' bidla kompleta. Dik li taqleb l-affarijiet u xi ħadd jibni lura mill-ġdid. Kemm dan huwa possibbli b'dan il-Gvern, u b'dan il-Partit Laburista ferut, l-istorja trid tgħidilna. Imma l-pożizzjoni hija dejjem iktar ċara: li l-ħsara hija mmarkata u r-reputazzjoni ta' pajjiżna mhix tajba. Kawża u effetti 3. Għidilha 'ras iebsa', għidilha 'pika', il-fatt jibqa' li dak li kellu jsir snin twal ilu baqa' ma sarx. Il-fatt huwa li minn dak li qed iseħħ, ser ikun hemm konsegwenzi fil-ħajja ta' kull ġurnata. Sabiex Kastilja tibqa' żżomm il-pożizzjoni tagħha ser ikun hemm effetti fuq ħaddieħor. Fil-ħajja ekonomika diġà, f'dawn l-aħħar snin, konna qed nassistu għal nuqqas ta' attività kummerċjali. Fil-ħajja soċjali qed jerġgħu jqumu l-ispettri tal-passat. Bnedmin qed jikkargaw kontra oħrajn. Il-qasma li kien hemm ser terġa' tiġi lura b'iktar kumplikazzjonijiet minn qatt qabel. Fil-paċi, l-ordni u l-ġustizzja ser inkomplu naraw iktar pressjoni, tensjoni u nuqqas ta' serenità. Ħawwadni sabiex nifhem? 4. Is-sitwazzjoni ma hi ċara xejn. Hija mimlija b'fatti li jmorru kontra xulxin. Mimlija b'kurrenti li jindikaw direzzjonijiet differenti. Il-pajjiż ma jistax jiġbor, fuq naħa, dak li kien ċar li qed jiġbor nies f'daqqa, u fuq l-oħra, dak li jrid jifridhom. Minflok hemm spjegazzjoni tal-fatti hemm konfużjoni, taħwid sħiħ. Dik li hija l-verità qegħda tiġi miċħuda. Dawk li huma l-fatti qed jiġu mċekkna jew imwarrba bħallikieku ma jeżistux. It-taħwid huwa kbir u ġie miżrugħ intenzjonalment. Imma l-effett tiegħu huwa li ferm iktar bnedmin mhumiex jaċċettaw dak li qed jgħid il-Prim Ministru u m'għadhomx jafdaw il-kelma tiegħu. Dritt għall-Verità 5. Hawn wisq ħabi u nuqqasijiet kbar. Kien dan il-Prim Ministru li ma riedx li jkun hemm iktar investigazzjoni minn bord indipendenti minnu u l-istituzzjonijiet li jaqgħu taħtu. Għamel dawn l-aħħar sentejn jaħrab minn din id-deċiżjoni, daqqa għal raġuni u daqqa għal oħra. Żamm proċess li seta' jqabbad ferm qabel dak li f'dawn is-sentejn sħaħ baqa' ma sarx. Aġir li ma kienx politikament responsabbli. Aġir li ġieb dan kollu għax, kif jgħidu: " ." Id-dnub ma jorqodx u jrid joħroġ. F'dan kollu, il-poplu għandu sempliċement dritt fundamentali sabiex tingħadlu l-verità. Ħidma li l-Oppożizzjoni, il-Kap tal-Oppożizzjoni għamlu u li għadha għaddejja f'din it-triq. Ostakli qawwija 6. Kien diġà qam il-punt meta ġew imressqa tlett persuni quddiem il-Qrati tagħna. Kienu diġà ssemmew diversi kumpanniji u bnedmin snin twal ilu. Imma tħalla kollox wieqaf. Tħalla kollox jiġi biċċa biċċa f'din il-pożizzjoni, li minnha l-verità hija feruta u mormija. Li kieku kien hemm il-ħeġġa, u verament ir-riċerka lejn dak li seħħ u min kien verament involut, kieku dan il-proċess sħiħ kien jibda ferm qabel. Minflok tħalla wieqaf, pendenti. Il-Gvern Laburista ħarab mill-verità. Ħarab milli jrendi ġustizzja, u li jidentifika lil min huwa responsabbli. Il-pożizzjoni hija iktar diffiċli llum. Illum, fejn l-ispazju politiku hemm min qiegħed jagħmel minn kollox sabiex jingħalaq. Fid-demokrazija 7. Il-Gvern daħħalna f'dan l-isqaq. Il-Gvern mexa fuq in-nies, jaħrab mis-sewwa u l-verità. Min-naħa tagħna, il-fiduċja hija fid-demokrazija. Il-fiduċja tagħna hija fil-Poplu Malti, li jifhem dak li huwa għaddej. Il-fiduċja tagħna hija f'dawk li jridu, u qed ifittxu bir-raġuni, is-sewwa. Il-fiduċja tagħna hija fis-saħħa tal-verità. Hija hi li tmexxina u turina dak li hemm, sabiex inkunu nistgħu nibdlu. Pajjiżna jixraqlu aħjar. Jixraqlu Gvern differenti minn dan.
Fejn daħħaltna?